text: Kvinde brækkede begge arme 
  23 juni 2015 kl. 15.11
  
  En kvinde der tirsdag eftermiddag kørte frontalt sammen med en lastbil ved Ølgod, er ifølge politiet sluppet uden livsfarlige kvæstelser.
  Kort før klokken 14 kørte en kvinde midt i 40erne ind i en lastbil på Herningvej ved Hoven. De første meldinger lød på, at der var alvorligt kvæstede, men ifølge den vagthavende ved Syd og Sønderjyllands Politi så er kvinden sluppet med to brækkede arme.
  Herningvej var spærret i flere timer, mens der blev ryddet op efter ulykken.
  